Broj: 711-I-854-P-253-16/18-09-8

Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Andre Vlahušića, gradonačelnika Grada Dubrovnika do 27. siječnja 2017.g.,** pokrenutom Odlukom Povjerenstva broj: 711-I-1791-P-253-16/17-03-1 od 24. listopada 2017.g., na 14. sjednici, održanoj 15. lipnja 2018.g., donosi sljedeću:

**ODLUKU**

1. **Istovremenim primanjem plaće za obnašanje dužnosti gradonačelnika Grada Dubrovnika i primitkom dodatnih naknada i to:**

**- regresa u iznosu od 1.500,00 kn isplaćenog 16. svibnja 2014.g.,**

**- božićnice u iznosu od 1000,00 kn isplaćene 11. prosinca 2014.g.,**

**- naknade za dnevni obrok u iznosu od 300,00 kn isplaćene 19. veljače 2014.g., 14. ožujka 2014.g., 23. travnja 2014.g., 22. svibnja 2014.g., 21. srpnja 2014.g.. 17. rujna 2014.g., 17. listopada 2014.g. i 17. studenoga 2014.g. te**

**- naknade za dnevni obrok u iznosu od 600,00 kn isplaćene 24. siječnja 2014.g. i 20. siječnja 2015.g.,**

**dužnosnik Andro Vlahušić, gradonačelnik Grada Dubrovnika do 27. siječnja 2017.g. počinio je povredu članka 7. točke d) ZSSI-a**

1. **Za povredu ZSSI-a, opisanu pod točkom I. izreke ove odluke, dužnosniku Andri Vlahušiću neće se izreći sankcija s obzirom da je od prestanka obnašanja dužnosti gradonačelnika Grada Dubrovnika proteklo više od 12 mjeseci.**

Obrazloženje

Povjerenstvo je na 198. sjednici održanoj 24. listopada 2017.g. pokrenulo postupak za odlučivanje o sukobu interesa protiv dužnosnika Andre Vlahovića, gradonačelnika Grada Dubrovnika, zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje dužnosti gradonačelnika Grada Dubrovnika te primanja dodatnih naknada za poslove obnašanja javnih dužnosti u razdoblju od 24. siječnja 2014.g. do 17. prosinca 2015.g. u ukupnom iznosu od 6.800,00 kn.

Na odluku o pokretanju postupka dužnosnik Andro Vlahušić dostavio je pisano očitovanje u kojem se u bitnome navodi da su dužnosnikovu plaću obračunavale stručne službe Grada Dubrovnika te da je jedina odluka koju je dužnosnik kao gradonačelnik donio, a odnosi se na plaće, bila odluka o smanjenju osnovice plaće gradonačelnika i zamjenika gradonačelnika za 15% i to još u 2009.g., odnosno na početku dužnosnikovog prvog mandata.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona, stoga je i Andro Vlahušić, povodom obnašanja dužnosti gradonačelnika Grada Dubrovnika, bio obvezan postupati sukladno odredbama ZSSI-a.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 90.a stavcima 1. i 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.) propisano je da općinski načelnik, gradonačelnik, župan i njihovi zamjenici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću i druga prava iz rada, a vrijeme obavljanja dužnosti uračunava im se u staž osiguranja, dok osobe koje dužnost obavljaju volonterski imaju pravo na naknadu za rad.

Uvidom u službene rezultate izbora za općinske načelnike, gradonačelnike, župane i njihove zamjenike, održane 17. svibnja 2009.g., rezultate izbora održanih 2. lipnja 2013.g. te rezultate prijevremenih izbora održanih 22. ožujka 2015.g., koji su objavljeni na internetskim stranicama Državnog izbornog povjerenstva te uvidom u Registar dužnosnika koji vodi Povjerenstvo, utvrđeno je da je dužnosnik Andro Vlahušić dužnost gradonačelnika Grada Dubrovnika obnašao u mandatu 2009.-2013, zatim od 10. lipnja 2013.g. do 23. siječnja 2015.g. te od 26. ožujka 2015.g do 27. siječnja 2017.g.

Na zahtjev Povjerenstva, Grad Dubrovnik dostavio je dopis od 22. studenoga 2017.g. U privitku dopisa dostavljena je financijska dokumentacija iz koje su vidljive isplate dužnosniku Andri Vlahušiću od strane Grada Dubrovnika u razdoblju od siječnja 2013.g. do srpnja 2017.g. Grad Dubrovnik također je dostavio rješenja stručnih službi Grada kojima je određen iznos plaće dužnosnika Andre Vlahušića te Odluku o plaći i drugim pravima gradonačelnika i zamjenika gradonačelnika iz radnog odnosa („Službeni glasnik Grada Dubrovnika“ broj 9/10.), kao i Odluku o izmjenama i dopunama navedene Odluke koju je Gradsko vijeće Grada Dubrovnika donijelo na sjednici održanoj 12. i 13. listopada 2015.g.

Uvidom u rješenje Upravnog odjela za opće poslove i mjesnu samoupravu Grada Dubrovnika od 16. prosinca 2010.g. te uvidom u rješenja Upravnog odjela za poslove gradonačelnika od 1. travnja 2014.g. i 27. ožujka 2015.g. utvrđeno je da je dužnosnik Andro Vlahušić dužnost gradonačelnika Grada Dubrovnika obnašao profesionalno te je za navedeno primao plaću. U podnesenim izvješćima o imovinskom stanju, dužnosnik Andro Vlahušić također je naveo da dužnost obnaša profesionalno te da za obnašanje dužnosti prima plaću.

Uvidom u Odluku o plaći i drugim pravima gradonačelnika i zamjenika gradonačelnika iz radnog odnosa, koju je Gradsko vijeće Grada Dubrovnika donijelo na 15. sjednici održanoj 8. studenoga 2010.g., utvrđeno je da je člankom 5. navedene Odluke bilo propisano da dužnosnik koji dužnost obnaša profesionalno, druga prava iz radnog odnosa ostvaruje u skladu s općim propisima o radu i u skladu s općim aktima Grada Dubrovnika tj. Kolektivnim ugovorom koji se primjenjuje na službenike i namještenike u upravnim tijelima Grada Dubrovnika, ako Zakonom nije drugačije propisano.

Citirani članak 5. bio je na snazi do stupanja na snagu Odluke o izmjenama i dopunama Odluke o plaći i drugim pravima gradonačelnika i zamjenika gradonačelnika iz radnog odnosa koja je donesena na 9. sjednici Gradskog vijeća Grada Dubrovnika održanoj 12. i 13. listopada 2015.g., a kojom je navedeni članak 5. izmijenjen.

Povjerenstvo je izvršilo i uvid u financijsku dokumentaciju dostavljenu od strane Grada Dubrovnika te utvrdilo da su dužnosniku Andri Vlahušiću, uz plaću, izvršene i sljedeće uplate:

* 24. siječnja 2014.g. iznos od 600,00 kn po osnovi dnevnog obroka,
* 19. veljače 2014.g. iznos od 300,00 kn po osnovi dnevnog obroka,
* 14. ožujka 2014.g. iznos od 300,00 kn po osnovi dnevnog obroka,
* 23. travnja 2014.g. iznos od 300,00 kn po osnovi dnevnog obroka,
* 16. svibnja 2014.g. iznos od 1.500,00 kn po osnovi regresa,
* 22. svibnja 2014.g. iznos od 300,00 kn po osnovi dnevnog obroka,
* 21. srpnja 2014.g. iznos od 300,00 kn po osnovi dnevnog obroka,
* 17. rujna 2014.g. iznos od 300,00 kn po osnovi dnevnog obroka,
* 17. listopada 2014.g. iznos od 300,00 kn po osnovi dnevnog obroka,
* 17. studenoga 2014.g. iznos od 300,00 kn po osnovi dnevnog obroka,
* 11. prosinca 2014.g. iznos od 1.000,00 kn po osnovi božićnice,
* 20. siječnja 2015.g iznos od 600,00 kn po osnovi dnevnog obroka te
* 17. prosinca 2015.g. iznos od 1000,00 kn po osnovi božićnice.

Iz dokumentacije dostavljene od Grada Dubrovnika također je utvrđeno da je dužnosnik Andro Vlahušić u razdoblju od siječnja do prosinca 2013.g. primao iznos od 300,00 kn mjesečno po osnovi dnevnog obroka te da je u prosincu 2013.g. primio božićnicu u iznosu od 1000,00 kn.

U očitovanju Grada Dubrovnika od 22. studenoga 2017.g. obrazloženo je da se isplata od 1.000,00 kn koja je izvršena 17. prosinca 2015.g., odnosila na božićnicu koja je isplaćena greškom te je već u siječnju 2016.g. isti iznos obustavljen kroz plaću dužnosnika.

Nadalje, izvršen je i uvid u uputu za postupanje u odnosu na prava lokalnih dužnosnika koju je Ministarstvo uprave donijelo 10. lipnja 2015.g. U navedenoj uputi navodi se da važeći zakoni koji uređuju prava, obveze i odgovornosti lokalnih dužnosnika, osim prava na plaću i staž osiguranja, odnosno naknadu za rad ako dužnost obavljaju volonterski, ne propisuju druga prava lokalnih dužnosnika. Ministarstvo uprave pojašnjava da navedena prava dužnosnika koji dužnost obnašaju na lokalnoj razini proizlaze iz izbora istih osoba na dužnost u jedinici lokalne samouprave, a ne iz službeničkog statusa. Naime, obavljanje dužnosti lokalnih dužnosnika nije isto što i rad na službeničkom radnom mjestu, niti se s istim može izjednačiti po bilo kojoj osnovi te se stoga niti prava iz kolektivnih ugovora ne mogu odnositi na dužnosnike, neovisno o tome obavljaju li dužnost profesionalno ili bez zasnivanja radnog odnosa. Slijedom navedenoga, u predmetnoj uputi Ministarstvo uprave ukazalo je svim jedinicama lokalne i područne (regionalne) samouprave na nužnost usklađivanja općih akata kojima se uređuju prava općinskih načelnika, gradonačelnika, župana i njihovih zamjenika s odredbama Zakona o lokalnoj i područnoj (regionalnoj ) samoupravi i Zakona o plaćama u lokalnoj i područnoj (regionalnoj) samoupravi te naložilo usklađivanje istih najkasnije do 30. rujna 2015.g.

Slijedom navedenoga, iz svih prikupljenih podataka i dokumentacije utvrđeno je da je dužnosnik Andro Vlahušić istovremeno uz primanje plaće za profesionalno obnašanje dužnosti gradonačelnika Grada Dubrovnika u razdoblju od siječnja 2013.g. do siječnja 2015.g. primao i dodatne naknade, i to regres u iznosu od 1.500,00 kn božićnicu u iznosu od 1000,00 kn te naknadu za dnevni obrok u iznosima od 300,00 kn i 600,00 kn. Također je utvrđeno da je isplata božićnice u prosincu 2015.g. isplaćena pogreškom te je u siječnju 2016.g. isplaćeni iznos božićnice obustavljen kroz dužnosnikovu plaću.

Povjerenstvo ističe da je člankom 7. točkom d) ZSSI-a, kao jedno od zabranjenih djelovanja dužnosnika, propisano da dužnosnici ne smiju primati dodatnu naknadu za poslove obnašanja javnih dužnosti. S obzirom da je regres, božićnicu i naknadu za dnevni obrok dužnosnik primio povodom obavljanja dužnosti gradonačelnika Grada Dubrovnika, Povjerenstvo tumači kako navedene naknade predstavljaju dodatne naknade za poslove obnašanja javne dužnosti čije primanje je ZSSI-om zabranjeno.

Budući da je u trenutku pokretanja postupka Povjerenstvo imalo saznanja samo o isplatama izvršenim u 2014. i 2015.g., predmetni postupak pokrenut je samo u odnosu na dodatne naknade isplaćene tijekom 2014. i 2015.g. U tijeku postupka Povjerenstvo je utvrdilo da su dužnosniku Andri Vlahušiću naknada za dnevni obrok i božićnica isplaćene i u 2013.g., no s obzirom da u trenutku donošenja ove odluke dužnosnik Andro Vlahušić ne obnaša dužnost gradonačelnika Grada Dubrovnika već više od godinu dana, Povjerenstvo je proširivanje postupka i na naknade isplaćene u 2013.g. ocijenilo nesvrsishodnim.

Povjerenstvo je stoga utvrdilo da je dužnosnik Andro Vlahušić istovremenim primanjem plaće za obnašanja dužnosti gradonačelnika Grada Dubrovnika te primanjem dodatnih naknada po osnovi božićnice, regresa i dnevnog obroka u razdoblju od siječnja 2014.g. do siječnja 2015.g. počinio povredu članka 7. točke d) ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti gradonačelnika Grada Dubrovnika, Povjerenstvo smatra da u konkretnom slučaju nije svrsishodno izricanje sankcije.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Andro Vlahušić, osobno

2. Podnositelj prijave, osobno

3. Objava na internetskoj stranici Povjerenstva

4. Pismohrana